འདིར་བདག་གིས་ཆེས་ཐོག་མའི་ཐོག་མར་མཁྱེན་པའི་སྤྱན་རས་རབ་ཏུ་ཡངས་ཤིང་བློ་གྲོས་ཀྱི་ཁོག་ལག་ཡོངས་སུ་རྫོགས་པའི་བདག་གི་སྙིང་ཉེ་བའི་ཀློག་མཁན་རྣམས་པར་གསལ་བཤད་ཐུང་ཐུང་ཞིག་ཞུ་རྒྱུར།གུས་པར་མཚོན་ན་སྐྱེས་ཐོབ་ཀྱི་ཤེས་རབ་དང་སྦྱངས་སྟོབས་བརྩོན་འགྲུན་སོགས་གང་ཅིས་དབུལ་བའི་གསར་སྟོང་ཞིག་ཡིན་པས།ཉིན་རྒྱུན་གྱི་འཚོ་བའི་ཁྲོད་ཕ་མ་དང་མིང་སྲིང་།ཤ་ཉེ་དང་མཆེད་གྲོགས་ཚོར་བསྐུར་བྱའི་འཚམས་འཕྲིན་ཐུང་ཐུང་རེ་འབྲི་བར་ཡང་།བརྡ་དག་དང་ཚིག་སྦྱོར་སོགས་མི་ཤེས་ཤིང་མི་དྲན་པ་ལ་སོགས་པའི་དཀའ་ངལ་མང་བོ་ཞིག་ལ་གདོང་ཐུག་སྟེ་འཕྲིན་སྣེ་གང་མང་ཞིག་མི་འཁྱོངས་བར།མགོ་ཆད་གཞུག་རྡུམ་དུ་ལུས་པའི་ཤོག་འཁྱར་གང་མང་གད་སྙིགས་ཁྲོད་དུ་འདོར་མྱོང་མཁན་ཞིག་ཡིན་ལ།དེ་འདྲའི་ཀླད་སྟོང་བ་བདག་ལྟ་བུ་ཞིག་གིས་འཛམ་གླིང་ཤར་ནུབ་ཀྱི་ཡུལ་གྲུ་ཀུན་ཏུ་གནའ་ནས་ད་བར་ཆེས་ཆེར་དར་རྒྱས་སུ་སོང་ཞིང་བཀོལ་སྤྱོད་ཀྱི་ཁྱབ་ཚད་ཧ་ཅང་མཐོ་བའིསྙན་ངགགམརྩོམ་ཡིགཅེས་སུ་གྲགས་པ།རྒྱ་ཆེ་ལ་བགྲངས་ཀྱིས་མི་ལོང་བའི་ཤེས་བྱ་རིག་པའི་གནས་ཆེན་པོ་འདི་འདྲའི་ཡིན་ལུགས་ངོ་མའམ་གོ་དོན་འདི་རེད་ཅེས་དབྱེ་ཞིབ་དང་དཔྱད་འཇུག་གིས་རྩོམ་ཡིག་སྤེལ་རྒྱུ་ཟེར་བ་ནི།ང་ཚོ་བོད་པའི་ཁ་དཔེརམི་སྙོབ་གནམ་ལ་སྤར་སྙོབཅེས་པ་དེ་ཡིན་པར་ང་རང་ང་རང་ལ་གསལ་བོར་ར་འཕྲོད་བཞིན་འདུག་མོད།ཡིན་ནའང་འདི་འགྲུབ་རྒྱུ་མ་རེད་དང་གན་འཇོན་རྒྱུ་མ་རེད་ཅེས་བློ་ཁོང་དུ་ཆུད་ཅིང་སེམས་སྦུབས་སུ་ཞུམ་བསྡད་པ་ཁོ་ནས་ཀྱང་གང་ཡང་ཡོང་རྒྱུ་དང་འགྲུབ་རྒྱུ་མེད་པའི་གནས་ལུགས་ལས་སླ་བོ་འདི་ཡང་གསལ་བོར་ཤེས་བཞིན་ཡོད་པས།ང་རང་ཡང་རང་དགར་དུ་འདུག་བཟོད་ཅིག་ཡེ་ནས་མེད་པར།རྩོམ་ཡིག་གི་འབྲི་སྦྱོང་བྱེད་ཞོར་རང་ཉིད་ལ་རང་ཉིད་ཀྱིས་ཚོད་བགམ་ཐེངས་གཅིག་བྱེད་འདོད་ཀྱི་འདུན་པ་རབ་ཏུ་ཆེ་བས།སྙན་ངག་དང་རྩོམ་ཡིག་གི་གོ་དོན་སྐོར་ལ་རང་གི་རྣམ་རྟོག་ལ་ཤར་ཚད་དང་།བློ་ཡུལ་དུ་དྲན་ཚད་ལ་དཔྱད་ཞིབ་དང་དབྱེ་འབྱེད་གང་ཡོང་ཅི་ཡོང་ཞིག་བྱས་ཏེ་བདག་གི་སྙིང་ཉེ་བའི་ཀློག་མཁན་ཁྱེད་ཅག་གི་མིག་སྔར་བཤམས་རྒྱུ་ཡིན་ན།ཁྱེད་རྣམས་ཀྱིས་གུས་པར་འཕྱ་ཁྲེལ་དང་ཟུར་ཟ་དམོད་པ་བོར་བ་དང་སྡིག་ར་བསྐུལ་བ་སོགས་སྲོལ་རྒྱུན་གྱི་ལས་ངན་དག་ཅིས་ཀྱང་མི་མཛད་པར།བརྩེ་བ་ཆེན་པོ་དང་བློ་རྒྱ་ཡངས་མོས་བདག་གི་ལེགས་ཉེས་ཤན་འབྱེད་ལ་སྨིན་པའི་བཀའ་སློབ་རྣམ་དག་རེ་ཅིས་ཀྱང་སྩོལ་བའི་རེ་བ་སེམས་བསམ་པའི་གཏིང་ནས་ཞུ་བ་ཡིན།